- Det var en katastrofal første halvleg. Vi kommer slet ikke ud og gør, som vi har aftalt. Vi er bange – det er vildt underligt. Skuffelsen lyste ud af cheftræner Bo Zinck, da TV2 Nord mødte ham umiddelbart efter nederlaget til FC Nordsjælland i onsdagens pokalfinale. - Jeg ved ikke, hvor stor en skraldespand, der skal til for at smide vores første halvleg ned i den, men den skal eddermame være stor! Så det er jeg selvfølgelig skuffet over, men sådan er livet, siger Bo Zinck, der dermed er færdig som chetræner for Fortuna Hjørring. Afskeden med klubben efter bare otte måneder er selvvalgt. Derfor ville Bo Zinck gerne have haft en pokal med hjem til holdet som en sidste gestus. - Jeg er selvfølgelig skuffet over at tabe finalen, men jeg er stolt af det aftryk, vi efterlod, siger han. Pressede dem i bund Selv om Fortuna Hjørring startede svagt ud, tog kvinderne til i styrke i anden halvleg. Holdet var som forvandlet - og det var da også noget, cheftræneren bemærkede. - Vi leverede en rigtig "Fortuna-halvleg", hvor vi pressede dem i bund, ligesom vi har aftalt. Vi får de chancer, vi skal. Vi hævede os fra kulkælderen i pausen, og det skal der altså også noget til for at kunne gøre, siger Bo Zinck. Stærke stunder som disse er da også det, cheftræneren vil mindes. - For det er dét hold, jeg har lært at kende, er stolt af og det hold, jeg kommer til at savne, siger han til TV2 Nords Mogens Jørgensen. Fortuna Hjørring siger i aften et værdigt farvel til Bo Zinck med en afskedsfest i klubben. Han har endnu ikke et konkret trænerjob på hånden, men  har fået flere henvendelser, fortæller Zinck. Fortuna Hjørring har allerede fundet sin afløser på cheftrænerposten. I næste sæson skal holdet ledes af Lene Terp. VIDEO: Se Fortuna Hjørrings Karoline Olesen blive student:

Opsummering:
Selv om første halvleg var "lige til at smide i en meget stor skraldespand", så var den afgående cheftræner stolt af sit hold.